Rødovre Kommune

Rødovre Kommune er en københavnsk forstadskommune med kommunegrænse til Københavns Kommune i Region Hovedstaden. Den ligger vest for Damhussøen og Harrestrup Å og strækker sig fra Vestbanen i syd næsten til S-banen ved Herlev i nord. Vestvolden går gennem kommunens nordlige del Islev og danner vestpå grænsen til Glostrup.
Kommunen omfatter sognene Islev, Grøndalslund, Rødovre og Hendriksholm. Kommunen udgør en del af Hovedstadsområdet.

Hele kommunen er bebygget, hovedsagelig med boliger. Bebyggelsen er mod nord domineret af villakvarterer men går over i rækkehuse og etagebyggeri længere sydpå. Allersydligst mellem Roskildevej og Vestbanen ligger højhusbyggeriet Kærene. Mod nord nær Ring 3 ligger et større industrikvarter som fortsætter ind i Glostrup Kommune; et mindre industriområde nord for Rødovre Centrum er under omlægning til serviceerhverv og boliger. Et industrikvarter strækker sig i sydvest ind over grænsen til Brøndby. Her blev Irmas tidligere grund, inklusive hovedkvarter, omdannet til boliger mm. med 3.000 indbyggere i IrmaByen (2023). Rødovre Port nordvest for Rødovre Station er et etagebyggeri med boliger fra 2023. Det eneste større rekreative område er Vestvolden, men Vestskoven, Damhussøen, Damhusengen, Kagsmosen og Ejby Mose ligger alle lige uden for kommunegrænsen.

Kommunecentret med rådhus, domhus, hovedbibliotek, kulturhuset Viften og Rødovre Centrum ligger midt i kommunen, tæt på den oprindelige landsby. I den oprindelige landsby ligger Rødovre Kirke, Rødovre Skole og Rødovregård med Heerup Museum, med værker af Henry Heerup. Det har relativt dårlige trafikforbindelser til det indre København på grund af barriereeffekten af Damhussøen og Damhusengen.

Den lille kommune har haft en pæn tilvækst i antallet af indbyggere de seneste mange år og er den tredjemest tætbefolkede kommune i Danmark.

Politik

Nuværende byråd

Byråd 2018-2022

Borgmestre

Sport 

Rødovre er hjemsted for fodboldklubberne Boldklubben Rødovre, Boldklubben Avarta og B77. Ishockeyklubben Rødovre Mighty Bulls som spiller i den bedste danske række – AL-Bank-ligaen – ligger ligeledes i Rødovre. Cykleklubben FIX Rødovre har også hjemsted i byen.

Folkeskoler 
 Frederiksberg Privatskole
 Hendriksholm Skole
 Islev Skole
 Nyager Skole
 Rødovre Skole
 Skovmoseskolen
 Tinderhøj Skole
 Valhøj Skole
 Skolen ved Milestedet

Tvangsnedlagt
Samuelskolen (nedlagt pga. uhensigtsmæssige undervisningsmetoder;Faderhusets skole).

Historie 
Rødovre Kommune blev oprettet i 1901 da Rødovre Sogn blev udskilt fra Brønshøj-Rødovre Sogn. Brønshøj blev ved samme lejlighed indlemmet i Københavns Kommune. Kommunens areal forblev uændret ved Kommunalreformen i 1970. Også ved Kommunalreformen i 2007 forblev kommunen selvstændig.

Ved flere kommunalvalg har Socialdemokraterne fået flertal alene i kommunalbestyrelsen. Kommunes borgmester er Britt Jensen.

Rødovres bymærke er en okse, som bliver kaldt Torben opkaldt efter lensmanden Torben Oxe.

Trivia 

Vejnavneskiltene i Rødovre Kommune er røde med hvide bogstaver, mens nabokommunen Hvidovre bruger hvide skilte med røde bogstaver.

Referencer 

 statistikbanken.dk Danmarks Statistik

Eksterne kilder/henvisninger 

 Rødovre Kommunes officielle hjemmeside
 Rødovre Bynet 

 
Kommuner i Region Hovedstaden
Kommuner med Gentofte-status